SWIFT
Udruženje za međunarodne, međubankarske finansijske telekomunikacije ili SWIFT (engleski: Society for Worldwide Interbank Financial Telecommunication), zakonski S.W.I.F.T. SC, jest belgijsko zadružno društvo koje pruža usluge vezane za izvršenje finansijskih transakcija i plaćanja između banaka širom svijeta. Glavna funkcija mu je da služi kao glavna mreža za razmjenu poruka preko koje se iniciraju međunarodna plaćanja. Udruženje također prodaje softver i usluge finansijskim institucijama, uglavnom za upotrebu na svom "SWIFTNet" sistemu i ISO 9362 poslovnim identifikacionim kodovima (BIC), poznatim kao "SWIFT kodovi". SWIFT mreža za razmjenu poruka je komponenta globalnog sistema plaćanja. SWIFT djeluje kao nosilac "poruka koje sadrže instrukcije za plaćanje između finansijskih institucija uključenih u transakciju." Međutim, organizacija ne upravlja računima u ime pojedinaca ili finansijskih institucija, te ne drži sredstva trećih strana. Također ne obavlja funkcije obračuna ili poravnanja. Nakon što je plaćanje pokrenuto, ono mora biti obrađeno kroz platni sistem, kao što je TARGET2 u Evropi. U kontekstu prekograničnih transakcija, ovaj korak se često odvija preko korespodentnih bankovnih računa koje finansijske institucije imaju jedna kod druge. Do 2018, oko polovina svih prekograničnih plaćanja visoke vrijednosti širom svijeta koristila je SWIFT mrežu, a u 2015, SWIFT je povezivao preko 11.000 finansijskih institucija u preko 200 država i teritorija, koje su u prosjeku razmjenjivale preko 32 miliona poruka po danu (u poređenju sa prosjekom od 2,4 miliona poruka dnevno u 1995). Iako je u masovnoj upotrebi, SWIFT je kritikovan zbog svoje neefikasnosti. U 2018, londonski Financial Times je objavio da transferi često "prolaze kroz više banaka prije stizanja na svoje konačno odredište, što ih čini dugotrajnim i skupim, te nedostaje transparentnosti o tome koliko novca će dospjeti na drugi kraj". SWIFT je od tada uveo poboljšanu uslugu pod nazivom "Global Payments Innovation" (GPI), tvrdeći da ju je usvojilo 165 banaka i da su polovinu svojih plaćanja završavali unutar 30 minuta. Kao zadružno društvo po belgijskim zakonom, SWIFT je u vlasništvu finansijskih institucija članica. Sjedište je smješteno u La Hulpeu, Belgija, u blizini Bruxellesa; glavnu zgradu je dizajnirao Ricardo Bofill Taller de Arquitectura i igradnja je završena 1989. godine. Predsjedavajući SWIFT-a je Yawar Shah iz Pakistana, a izvršni direktor je Javier Pérez-Tasso iz Španije. SWIFT je domaćin godišnje konferencije po nazivom Sibos, koja je posebno usmjerena na industriju finansijskih usluga.